Yhdysvaltain sisäisen turvallisuuden ministeriön DHS:n ja EU-komission edustajat keskustelevat keskiviikkona 17. toukokuuta Brysselissä älypuhelinta suurempien elektronisten laitteiden kieltämisestä Euroopan ja Yhdysvaltain välillä lentävien matkustajakoneiden matkustamoissa.

Kiellon jälkeen laitteet olisi pakattava koneen ruumaan meneviin laukkuihin.

Euroopassa uskotaan yleisesti, että amerikkalaisviranomaiset määräävät tällaisen, lähinnä kannettavia tietokoneita ja tabletteja koskevan kiellon voimaan jo lähiaikoina. Se perustunee tiedustelutietoon, jonka mukaan terroristijärjestö Isis suunnittelisi iskuja siviili-ilmailua vastaan läppäreihin asennettavien pommien avulla.

Yhdysvaltain presidentti Donald Trump kertoi asiasta Valkoisessa talossa Venäjän ulkoministerille Sergei Lavroville 10. toukokuuta. Tästäkin tapaamisesta syntyi kohu, koska Trumpin väitetään samalla paljastaneen, mistä hän on tietonsa saanut. Lähteeksi on mainittu Israelin tiedustelupalvelu.

Eurooppalaisille tämän tyyppistä informaatiota ei ilmeisesti ole jaettu. Sen sijaan Euroopassakin velloo vahvoja huhuja, joiden mukaan läppärikielto olisi tulossa myös Pohjois-Atlantin lennoille.

Tästä syystä EU-komissio pyysi Washingtonista lisätietoja, joita toivottiin saatavan kokouksessa.

Ennen sitä uutistoimisto Reuters raportoi, että kielto Euroopan ja monille muillekin lennoille on todennäköinen. Yksityiskohdista ei ollut mitään tietoa.

Juuri tämä ärsyttää eurooppalaisia alan toimijoita. Ilmailu on toimialoista kansainvälisimpiä ja alalla on totuttu siihen, että toimenpiteistä päätetään ja turvallisuutta kehitetään yhdessä eikä yhden osapuolen sanelupäätöksin.

Eurooppalaisten lentoasemien järjestö ACI Europe on käärmeissään. Sen tiedotteen mukaan spekulointi läppärikiellolla ”paljastaa merkityksellisen turvallisuusyhteistyön puuttumisen EU:n ja Yhdysvaltain välillä. Tämä ei edistä tehokkaita turvatoimia ja voi vaarantaa luottamuksen ilmailun koko turvajärjestelmää kohtaan.”

”Toimenpiteet pitäisi aina mitoittaa uhkakuvan perusteella. Nyt se on vaikeaa, kun uhkakuvaa ei ole kerrottu”, sanoo Suomen Trafin ilmailujohtaja Pekka Henttu. Hänkin valittaa kansainvälisen yhteistyön puuttumista.

Euroopan laajuinen läppärikielto koskisi lähes miljoonaa matkustajaa viikossa.

Läppärikielto ei sinänsä ole uusi asia.

DHS antoi maaliskuussa 2017 yllättäen diktaatin, jonka mukaan kännykkää suurempien esineiden kuljettaminen matkustamossa kiellettiin kymmeneltä Lähi-idän kentältä Yhdysvaltoihin suuntautuvilla lennoilla.

Britannia seurasi heti perässä, mutta sen kenttäluettelossa oli vain kahdeksan kenttää.

Matkustajamäärät kiellon alaisilta kentiltä ovat vähentyneet, mutta läppärikiellon vaikutusta tähän ilmiöön on vaikea arvioida. Näiden kenttien isot operaattorit Emirates, Etihad, Qatar ja Turkish ovat alkaneet jakaa matkustajilleen lentoyhtiön lainaläppäreitä, joihin matkustajat voivat lykätä omat muistitikkunsa.

Kiellon laajentaminen Eurooppaan olisi kuitenkin paljon isompi asia. ACI Europen mukaan Yhdysvaltoihin lennetään 59:ltä eurooppalaiselta kentältä ja viikoittaisia lentoja on 3 684.

Jos jokaisessa koneessa on keskimäärin 250 matkustajaa, Euroopan laajuinen läppärikielto koskisi lähes miljoonaa matkustajaa viikossa. Heistä 60–90 prosenttia ilmaantuu turvatarkastukseen mukanaan läppäri tai jokin muu kieltouhan alla oleva laite.

Niiden pakollinen siirtäminen ruumaan meneviin matkalaukkuihin aiheuttaisi ainakin ACI Europen mukaan ”merkittäviä häiriöitä” eurooppalaisilla kentillä. Totuttuja menetelmiä olisi muutettava ja lisää väkeä palkattava ja koulutettava.

Järjestön pääjohtajan Olivier Jankovecin mielestä ”merkittävä osa Yhdysvaltain-lennoista jouduttaisiin peruuttamaan lyhyellä varoitusajalla” ja jäljelle jäävätkin kärsisivät myöhästymisistä.

Kaikki tämä voisi olla turhaa.

Asiantuntijat eivät ole vakuuttuneita edes siitä, että matkalaukussa ruumaan toimitettava pommiläppäri löytyisi helpommin kuin tuholaite, jota terroristi yrittää kuljettaa turvatarkastuksen läpi. Tilanne voi olla päinvastainenkin.

Sekä ruumaan että matkustamoon otettava matkatavara läpivalaistaan, mutta turvatarkastuksessa virkailija tarkkailee matkustajien käyttäytymistä ja voi määrätä läppärin käynnistettäväksi.

Läppärikiellon vaikutus lentomatkustajien turvallisuuteen voi olla jopa kielteinen. Syynä on kieltolistalla olevien laitteiden litiumakkujen aiheuttama palovaara koneen ruumassa.

Litiumakut voivat syttyä tuleen. Matkustamossa alkavan palon voi sammuttaa, ruumassa se johtaa suurella todennäköisyydellä koneen tuhoon.

Pakottamalla miljoonat litiumakut matkustamosta ruumaan viranomainen voi edistää ilmailun turvatoimia (security) mutta samalla heikentää lentoturvallisuutta (safety). Tämän vuoksi monet lentäjäjärjestötkin ovat vastustaneet DHS:n läppärikieltoja.